b'\n_START_ARTICLE_\nSant Llop de Viabrea\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99esgl\xc3\xa9sia de Sant Llop de Viabrea est\xc3\xa0 situada en el tur\xc3\xb3 de Sant Llop, a 246 metres d\xe2\x80\x99altitud, entre la riera de Sant Llop i la de Riells._NEWLINE_Es tracta d\xe2\x80\x99una petita ermita d\xe2\x80\x99or\xc3\xadgen rom\xc3\xa0nic amb la fa\xc3\xa7ana est\xc3\xa0 orientada a ponent precedida per un pati tancat al que s\xe2\x80\x99hi accedeix per unes escales._NEWLINE_La fa\xc3\xa7ana principal t\xc3\xa9 un portal d\xe2\x80\x99entrada refet el 1606. A sobre hi ha una capelleta i, m\xc3\xa9s amunt, un ull de bou. el conjunt est\xc3\xa0 coronat per un campanar d\xe2\x80\x99espadanya de dos ulls d\xe2\x80\x99arc de mig punt._NEWLINE_La construcci\xc3\xb3 \xc3\xa9s d\xe2\x80\x99una nau rectangular, lleugerament rombo\xc3\xafdal, que podria datar dels segles X o XI, cap\xc3\xa7ada per la part de llevant per un absis semicircular, molt irregular, que s\xe2\x80\x99obre per mitj\xc3\xa0 d\xe2\x80\x99un simple plec, exterior i interior. T\xc3\xa9 una finestra d\xe2\x80\x99una sola esqueixada, rectangular a l\xe2\x80\x99interior, formada per quatre carreus i espitllerada a l\xe2\x80\x99exterior. Al mur de migdia hi ha dues finestres cronol\xc3\xb2gicament posteriors a l\xe2\x80\x99edifici primitiu. Al mur de tramuntana t\xc3\xa9 quatre cossos adossats que, des del exterior, semblen una nau lateral afegida._NEWLINE_A l\xe2\x80\x99interior trobem la nau coberta amb volta de can\xc3\xb3 de rajols probablement del segle XVII._NEWLINE_Al costat de l\xe2\x80\x99esgl\xc3\xa9sia per\xc3\xb2 a un nivell m\xc3\xa9s baix, trobem el cementiri municipal de l\xe2\x80\x99any 1982.\n_START_SECTION_\nHist\xc3\xb2ria\n_START_PARAGRAPH_\nDurant l\xe2\x80\x99Edat Mitjana, la poblaci\xc3\xb3 es concentrava al voltant de la parr\xc3\xb2quia de Sant Esteve de Sabruguera, que posteriorment es coneixer\xc3\xa0 com a Sant Llop de Viabrea i la primera not\xc3\xadcia documental data de l\xe2\x80\x99any 941. Es tracta d\xe2\x80\x99una antiga parr\xc3\xb2quia rural documentada de 1246 en una butlla del papa Innocenci IV a favor del monestir Sant Salvador de Breda.Al segle XIV formava part del vescomtat de Cabrera, dins la batllia de n\xe2\x80\x99Orri. Degut a l\xe2\x80\x99esc\xc3\xa0s poblament va passar a ser sufrag\xc3\xa0nia de Riells entre els segles XVI i XVIII. L\xe2\x80\x99any 1508 es va afegir a l\xe2\x80\x99altar de Sant Esteve un segon altar, aquest dedicat a Sant Llop, i en pocs anys va passar a ser-ne el titular. L\xe2\x80\x99any 1957 passa a pert\xc3\xa0nyer al Bisbat de Girona._NEWLINE_L\xe2\x80\x99ermita tenia un important retaule del segle XVII dedicat a sant Llop, sant Esteve i sant Sebasti\xc3\xa0 que va ser destru\xc3\xaft l\xe2\x80\x99any 1936._NEWLINE_L\xe2\x80\x99\xc3\xbaltima restauraci\xc3\xb3 va ser realitzada l\xe2\x80\x99any 1982._NEWLINE_L\xe2\x80\x99ermita de Sant Llop va tenir ermitans fins als anys 30 del segle XX. El 1984, l\xe2\x80\x99ajuntament va aprovar habilitar l\xe2\x80\x99ermita com a resid\xc3\xa8ncia per a un seminarista, Josep Badia, per\xc3\xb2 va ser-hi poc temps.'